Pactem Nord inicia accions formatives per al teixit empresarial local de l'Horta Nord
07 de febrer de 2022

Pactem Nord comença aquest mes de febrer desplegant diverses accions de promoció econòmica i comercial, com a elements clau per a la generació d'activitat econòmica i de vertebració territorial en els municipis de la comarca l'Horta Nord.

D'aquesta manera, el Consorci Pactem Nord ha posat en marxa una primera edició a Godella del taller “Instragram per a pimes comercials” centrat en la planificació estratègica e-commerce i les eines i Marketplace disponibles per a ser present en el canal en línia. L'objectiu és que el sector comercial de la comarca incremente els canals de venda en línia i incremente la seua presència en els mitjans de comunicació digitals amb estratègies sòlides. Aquestes accions es complementaran amb un paquet de tallers formatius i de consultoria avançada adaptades a les necessitats digitals de cada comerç, que s'aniran duent a terme durant tot l'any 2022.

Així mateix, s'ha posat en marxa una jornada de sensibilització per a l'emprenedoria social entre els joves estudiants de cicles formatius en un IES de Moncada. A través d'aquestes sessions, la tècnica d'ocupació i desenvolupament local de l'entitat dinamitza i fomenta entre l'alumnat les capacitats emprenedores i com exercir una activitat empresarial de manera responsable, tenint en compte l'impacte econòmic, ecològic i social.